MACO กำไร Q2/61 กระฉูดตามเป้า “เมย์แบงก์” เคาะราคาหนักหน่วง 2.50 บาทขาดตัว!
MACO กำไร Q2/61 กระฉูดตามเป้า "เมย์แบงก์" เคาะราคาหนักหน่วง 2.50 บาทขาดตัว!
7 ส.ค. 2561

บริษัท มาสเตอร์ แอด จำกัด (มหาชน) หรือ MACO รายงานผลการดำเนินงานประจำไตรมาส 2/61 สิ้นสุด ณ วันที่ 30 มิ.ย.2561 มีกำไรสุทธิอยู่ที่ 62.42 ล้านบาท เพิ่มขึ้น 22.79% จากปีก่อนมีกำไรสุทธิ 50.83 ล้านบาท ขณะเดียวกันช่วง 6 เดือนแรกมีกำไรสุทธิ 115.24 ล้านบาท เพิ่มขึ้น 31.02% จากปีก่อนมีกำไร 87.96 ล้านบาท
โดยบริษัทมีกำไรเพิ่มขึ้นจากช่วงเดียวกันปีก่อน เนื่องจากมีรายได้จากการให้บริการ 280 ล้านบาท เพิ่มขึ้น 40.9% จากรายได้ 199 ล้านบาท ช่วงเดียวกันของปีก่อน รายได้ที่เพิ่มขึ้น อย่างโดดเด่นเป็นผลมาจากการรับรู้รายได้ต่อเนื่องจากโฆษณาดิจิทัลบิลบอร์ด จำนวน 35 จอ ซึ่งเริ่มให้บริการในเดือนกรกฎาคม 2560 และการควบรวมงบการเงินเต็มปีของโคแมส ซึ่งเข้าลงทุนเมื่อเดือนมิถุนายน 2560
ทั้งนี้ ผลการดำเนินการดังกล่าวเป็นไปตามที่ นักวิเคราะห์ บล.เมย์แบงก์ กิมเอ็ง (ประเทศไทย) เคยคาดการณ์ไว้ก่อนหน้านี้ โดย นักวิเคราะห์ ได้ระบุในบทวิเคราะห์ว่า จากแนวโน้มอัตราใช้พื้นที่สื่อโฆษณาทรงตัวจากไตรมาสก่อนที่ราว 70% ทำให้ประมาณการณ์ว่า รายได้รวมจะยืนสูง 282 ล้านบาท ขยายตัวน่าพอใจ 42% เมื่อเทียบจากปีก่อน
ส่วนอัตรากำไรขั้นต้นยืนได้ 62% อ่อนตัวลงเล็กน้อยจาก 62.4% ในไตรมาสก่อนเนื่องจากอุตสาหกรรมก่อนเข้า High Season ในครึ่งปีหลัง ขณะที่การเตรียมความพร้อมเรื่องการขยายกิจการทำให้มีค่าใช้จ่ายเพิ่ม 7-8 ล้านบาท ที่ค่าใช้จ่ายในการขายและบริหาร (SG&amp;A) เลยทำให้กำไรปกติลดลง 14 ล้านบาท จากไตรมาสก่อน ให้ภาพอ่อนตัวลง 18% จากไตรมาสก่อน แต่ขยายตัว 23% จากปีก่อน
ด้านกำไรสุทธิในไตรมาส 2/61 คาดขยายตัว 18% จากไตรมาสก่อน และโต 23% จากปีก่อน เนื่องจากไม่มีรายการพิเศษเชิงลบ จึงแนะนำ “ซื้อ” หุ้น MACO พร้อมให้ราคาเป้าหมายที่ 2.50 บาท อิง P/E เฉลี่ย 5 ปี 27.9 เท่า โดยยังไม่ได้รวมผลของ Dilution และ upside จากการลงทุนใหม่ ปัจจุบันราคาหุ้นมีส่วนลด P/E จากกลุ่มถึง 47%
ขณะที่ทิศทางกำไรปี 2561 ยังเป็นไปตามคาดการณ์ ขณะที่ประเด็น EPS dilution จาก RO จำนวน 17% (กรณีเต็มจำนวน) คาดจะถูกหักล้างได้จากฐานกำไรที่เพิ่มราว 60 ล้านบาทในปีแรกของ Trans.Ad หรือเพิ่มขึ้น 21% จากประมาณการปี 2561
ส่วน MACO-W2 ประเมินมูลค่าบน Black Sholes Model ได้ที่ 0.28 บาท/หน่วย (อิงราคาแม่ 1.85 บาท) น่าจะดึงดูดการทำ RO ได้ระดับหนึ่ง ปัจจุบันราคาหุ้นซื้อขายบน P/E 21 เท่า หรือคิดเป็น PEG 0.58 เท่า ถือว่าไม่แพงเมื่อเทียบกับการเติบโตและยังมีส่วนลดจากกลุ่ม 47% (VGI 46x, PLANB 33x) อีกด้วย
อนึ่ง ราคาหุ้น MACO ล่าสุด ณ เวลา 12.07 น. อยู่ที่ 1.78 บาท บวก 0.02 บาท หรือ 1.14% สูงสุดที่ 1.79 บาท ต่ำสุดที่ 1.77 บาท ด้วยมูลค่าซื้อขาย 2.51 ล้านบาท ทั้งนี้ยังคงมีอัพไซด์จากราคาเป้าหมาย 2.50 บาท อยู่ที่ 40.45%